Președintele Consiliului Județean Suceava, Gheorghe Flutur, a salutat deschiderea „celui mai mare terminal de transport a cerealelor din Ucraina”, la Dornești, pentru că astfel se va rezolva o problemă importantă a județului, respectiv fluidizarea traficului rutier spre frontiera cu Ucraina. Flutur a transmis, sâmbătă, că este vorba despre o investiție privată în valoare de 10 milioane de euro, cu o capacitate de transbordare de 3 milioane de tone pe an, care se va deschide din data de 31 mai a.c.. Potrivit lui Flutur, lunar pot fi transbordate 240.000 de tone de cereale; se pot încărca și descărca simultan câte 8 vagoane, într-o stație de 128 de metri.
Șeful administrației județene a arătat că pentru România deschiderea acestei investiții este importantă deoarece în două - trei săptămâni în Ucraina va începe campania de recoltare a cerealelor și vagoanele cu grâu vor trebui transportate spre Marea Neagră. „Acest transport se va face în cea mai mare parte pe calea ferată, lucru care rezolvă fluidizarea traficului rutier din România. Această investiție este extrem de binevenită și din punct de vedere al parteneriatului și solidarității cu Ucraina, dar și în ceea ce privește securizarea transportului, să nu ajungă cereale la negru pe piața românească, pentru că și fermierii români au nevoie de o concurență cinstită, loială și eu cred că răspunde așteptărilor această mare investiție de la Suceava”, a declarat Gheorghe Flutur.